CELEX: 32022D0049
Language: mt
Date: 2021-12-15 00:00:00
Title: Deċiżjoni (UE) 2022/49 tal-Parlament Ewropew u tal-Kunsill tal-15 ta’ Diċembru 2021 dwar il-mobilizzazzjoni tal-Fond ta’ Solidarjetà tal-Unjoni Ewropea biex tingħata assistenza lill-Kroazja b’rabta mas-sensiela ta’ terremoti li bdew mit-28 ta’ Diċembru 2020

14.1.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 9/37
               
            
         DEĊIŻJONI (UE) 2022/49 TAL-PARLAMENT EWROPEW U TAL-KUNSILL
         tal-15 ta’ Diċembru 2021
         dwar il-mobilizzazzjoni tal-Fond ta’ Solidarjetà tal-Unjoni Ewropea biex tingħata assistenza lill-Kroazja b’rabta mas-sensiela ta’ terremoti li bdew mit-28 ta’ Diċembru 2020
         IL-PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea,
         Wara li kkunsidraw ir-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea (1), u b’mod partikolari l-Artikolu 4(3) tiegħu,
         Wara li kkunsidraw il-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda (2), u b’mod partikolari l-punt 10 tiegħu,
         Wara li kkunsidraw il-proposta tal-Kummissjoni Ewropea,
         Billi:
         
                     (1)
                  
                  
                     Il-Fond ta’ Solidarjetà tal-Unjoni Ewropea (“il-Fond”) għandu l-għan li jippermetti lill-Unjoni tirrispondi b’mod rapidu, effiċjenti u flessibbli għal sitwazzjonijiet ta’ emerġenza sabiex tintwera solidarjetà mal-popolazzjonijiet tar-reġjuni milquta minn diżastri naturali reġjonali jew minn emerġenza maġġuri tas-saħħa pubblika.
                  
               
                     (2)
                  
                  
                     Il-kontribuzzjoni finanzjarja mill-Fond ma għandhiex taqbeż il-limiti massimi kif stabbiliti fl-Artikolu 9 tar-Regolament tal-Kunsill (UE, Euratom) 2020/2093 (3). Skont l-Artikolu 9(2) u 9(4) tar-Regolament QFP, u meta jitqiesu l-mobilizzazzjonijiet preċedenti tar-Riżerva ta’ Solidarjetà u Għajnuna ta’ Emerġenza fl-2021, l-ammont massimu li jista’ jiġi mobilizzat mill-Fond huwa EUR 359 968 632, li huwa biżżejjed biex ikopri l-ħtiġijiet skont din id-Deċiżjoni.
                  
               
                     (3)
                  
                  
                     Fit-18 ta’ Marzu 2021, il-Kroazja ressqet applikazzjoni għall-mobilizzazzjoni tal-Fond, wara s-sensiela ta’ terremoti li bdew mit-28 ta’ Diċembru 2020.
                  
               
                     (4)
                  
                  
                     L-applikazzjoni mressqa mill-Kroazja tissodisfa l-kundizzjonijiet biex tingħata kontribuzzjoni finanzjarja mill-Fond, kif stipulat fl-Artikoli 2 u 4 tar-Regolament (KE) Nru 2012/2002.
                  
               
                     (5)
                  
                  
                     Għaldaqstant jenħtieġ li l-Fond jiġi mobilizzat biex jipprovdi kontribuzzjoni finanzjarja lill-Kroazja.
                  
               
                     (6)
                  
                  
                     Sabiex jitnaqqas kemm jista’ jkun iż-żmien li jittieħed biex jiġi mobilizzat il-Fond, jenħtieġ li din id-Deċiżjoni tapplika mid-data tal-adozzjoni tagħha,
                  
               ADOTTAW DIN ID-DEĊIŻJONI:
         
            Artikolu 1
            Għall-baġit ġenerali tal-Unjoni għas-sena finanzjarja 2021, il-Fond ta’ Solidarjetà tal-Unjoni Ewropea għandu jiġi mobilizzat biex jiġi pprovdut l-ammont ta’ EUR 319 192 359 lill-Kroazja f’approprjazzjonijiet ta’ impenn u ta’ pagament, inkluż l-ammont ta’ EUR 41 325 507 bħala l-ewwel pagament.
         
         
            Artikolu 2
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            Għandha tapplika mill-15 ta’ Diċembru 2021.
         
         
            Magħmul fi Strasburgu, il-15 ta’ Diċembru 2021.
            
               
                  Għall-Parlament Ewropew
               
               
                  Il-President
               
               D. M. SASSOLI
            
            
               
                  Għall-Kunsill
               
               
                  Il-President
               
               A. LOGAR
            
         
         
            (1)  ĠU L 311, 14.11.2002, p. 3.
         
            (2)  ĠU L 433 I, 22.12.2020, p. 28.
         
            (3)  Regolament tal-Kunsill (UE, Euratom) 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin 2021 sa 2027 (ĠU L 433 I, 22.12.2020, p. 11).